**Benjamin Géza Affleck-Boldt** (s. 15. elokuuta 1972 Berkeley, Kalifornia) on yhdysvaltalainen näyttelijä sekä Oscar-palkittu elokuvantekijä. Hän aloitti uransa jo lapsinäyttelijänä, mutta julkisuuteen hän nousi erityisesti elokuvasta *Will Hunting* (1996). Sen hän käsikirjoitti yhdessä ystävänsä Matt Damonin kanssa. Heidät palkittiin siitä parhaan alkuperäisen käsikirjoituksen Oscarilla. Affleck on näytellyt sen jälkeen useissa menestyneissä elokuvissa, mutta toisaalta myös suuresti flopanneessa *Giglissä*. Affleckin ensimmäinen ohjaustyö oli *Gone Baby Gone* (2007) ja menestynein *Argo* (2012), josta Affleck voitti muun muassa Golden Globen ohjauksesta ja tuottajana parhaan elokuvan Oscarin. Affleck astui 2010-luvulla myös Batmanin rooliin kolmessa DC Extended Universe -sarjan elokuvassa.

Elämä
-----

### Nuoruus ja uran alku

Benjamin Affleck syntyi Kalifornian Berkeleyssä, ja hänen vanhempansa olivat Chris ja Tim Affleck. He erosivat, kun Ben oli 11-vuotias. He olivat tuossa vaiheessa muuttaneet Kaliforniasta Massachusettsin Cambridgeen, missä Ben kasvoi yhdessä veljensä Caseyn kanssa.

Affleck aloitti uransa lapsinäyttelijänä, ja hänen ensimmäinen roolinsa oli Burger Kingin mainoksessa. Ensimmäinen elokuva oli perheystävän tuottama itsenäinen elokuva *The Dark End of the Street* (1979). Affleck oli vuonna 1984 mukana PBS:n televisiotuotannossa *The Voyage of the Mimi*. Samana vuonna hän tapasi muutaman korttelin päässä asuneen kaksi vuotta vanhemman Matt Damonin, jonka kanssa hän myöhemmin ystävystyi.

Affleck valmistui vuonna 1990 high schoolista ja opiskeli sen jälkeen hetken espanjaa Vermontin yliopistossa, jonka Affleck oli omien sanojensa mukaan valinnut ollakseen lähempänä silloista tyttöystäväänsä. Hän muutti kuitenkin pian Los Angelesiin ja opiskeli 18 kuukauden ajan Lähi-idän tutkimusta Occidental Collegessa. Affleck jätti opintonsa kesken keskittyäkseen uraansa näyttelijänä.

Affleckin ensimmäinen merkittävä elokuva oli *Koulusiteet* (1992), jossa hän näytteli koulukiusaajaa. Sen jälkeen hänellä oli sivuroolit kulttimaineisiin nousseista elokuvista *Surutta? Sekaisin* (1993) ja *Häiriköt* (1995). Jälkimmäisen ohjaaja Kevin Smith piti Affleckin roolisuorituksesta ja valitsi tämän seuraavan elokuvansa *Amyn jäljillä* (1997) pääosaan.

### Läpimurto *Will Huntingissa*

Matt Damon, Ben Affleck ja Bill Clinton Camp Davidissa *Will Huntingin* esitystilaisuudessa 1998.
Affleck ja Damon olivat 1990-luvulla varsin turhautuneita heille ehdotettuihin rooleihin, joten he olivat alkaneet jo vuonna 1992 kehittää Damonin kirjoittamaa yhden kohtauksen näytelmää elokuvaksi. Käsikirjoittamisen saaminen eteenpäin oli kuitenkin usean vuoden prosessi, kunnes Miramax osti vuonna 1996 oikeudet siihen. Elokuva *Will Hunting* kertoo ongelmallisesta nuoresta matematiikkanerosta, ja se oli sekä kriitikkojen ylistämä että tuottoisa elokuva. *Will Hunting* oli ehdolla yhdeksään Oscariin, ja Affleck ja Damon voittivat siitä Oscarin parhaasta alkuperäisestä käsikirjoituksesta. Heidät palkittiin myös muun muassa Golden Globella.

*Will Hunting* muutti Affleckin uran suunnan, ja hän sai sen jälkeen rooleja monista huomattavista elokuvista. Vuonna 1998 hän näytteli sekä vuoden toiseksi tuottoisammassa elokuvassa *Armageddon* että sivuroolissa parhaan elokuvan Oscarin saaneessa *Rakastuneessa Shakespearessa*. Affleck ja Damon olivat vuonna 1999 mukana Kevin Smithin ohjaamassa *Dogmassa*, jossa he näyttelivät langenneita enkeleitä.

Affleck oli vuonna 2000 sivuroolissa pörssiin sijoittuneessa draamassa *Boiler Room – rahat tai henki*, pääosassa toimintatrillerissä *Pelin henki* ja Gwyneth Paltrow’n pääparina romanttisessa draamassa *Sydän lyö*. Affleck näytteli 2001 kassamagneetissa *Pearl Harbor*, jonka tuottivat *Armageddonin* tavoin Michael Bay ja Jerry Bruckheimer.

Affleck siirtyi 2000-luvun alussa myös tuottajaksi. Hän perusti Damonin kanssa LivePlanet-nimisen tuotantoyhtiön. He tuottivat muun muassa dokumenttisarjan *Project Greenlight*, joka oli kolme kertaa ehdolla parhaan tosi-tv-sarjan Emmyyn. Ohjelman tarkoituksena oli antaa aloitteleville käsikirjoittajille mahdollisuus toteuttaa omia taiteellisia visioitansa. Affleckin seuraavia töitä näyttelijänä olivat toimintaelokuva *Peloista pahoin*, jossa hän esitti Tom Clancyn kehittämää Jack Ryan -nimistä agenttia, ja sarjakuvafilmatisointi *Daredevil*.

### Vaikeudet

Affleck ja näyttelijä-muusikko Jennifer Lopez olivat 2000-luvun alussa hyvin seurattu pari, ja heitä kutsuttiin yusein mediassa yhteisnimellä "Bennifer". He näyttelivät yhdessä romanttisessa elokuvassa *Gigli – rajua rakkautta* (2003), joka sai musertavat arviot. Se floppasi myös pahoin lipunmyyntitilastoissa, mikä haittasi Affleckin uraa ja yksityiselämää. Affleckin ja Lopezin suhde puhutti parin vuoden ajan käytännössä enemmän kuin Affleckin ura. Pari peruutti häänsä vuonna 2004 ja kertoivat median liiallisen kiinnostuksen olleen syynä eroon.

*Giglin* jälkeen Affleckin seuraavat elokuvat eivät keränneet katsojia. Näitä olivat tieteisjännäri *Paycheck* (2003), *Tyttö tuollainen* (2004) ja komedia *Kuusi, pukki & kuokkavieras* (2004). Affleckin seuraava menestynyt elokuva oli vuonna 2006 ensi-iltansa saanut elämäkerta *Hollywoodland*, jossa hän oli Teräsmiestä aikoinaan näytellyt George Reeves ja josta hän oli Golden Globe -ehdokkaana. Samana vuonna ilmestyivät myös *Tiskirotat 2* ja *Pomon päiväkirja*.

### Ohjaajaksi

Affleck *The Townin* kuvauksissa.
Affleck astui vuonna 2007 myös ohjaajan rooliin, kun hän ohjasi ja käsikirjoitti rikosdraaman *Gone Baby Gone*. Sen pääosaa näytteli Benin veli Casey Affleck. Dennis Lehanen romaaniin perustunut elokuva oli taiteellisesti kehuttu. Ben Affleck näytteli vuonna 2009 romanttisessa komediassa *Jätä se!*, rikostrillerissä *State of Play* ja työpaikkasatiirissa *Extract – kielletyn hedelmän maku*.

Affleck näytteli 2010 pääroolia rikoselokuvassa *The Town*, jonka hän myös ohjasi. Kaksi vuotta myöhemmin hän ohjasi tositapahtumiin perustuvan elokuvan *Argo*, joka kertoo CIA:n suorittamasta pelastusoperaatiosta Iranin panttivankikriisin aikaan. Affleck sai laajasti kehuja ohjaustyöstään ja voitti muun muassa Golden Globen. Hän sai myös Oscarin tuottajana, sillä *Argo* palkittiin parhaana elokuvana.

Affleck näytteli 2012 Terrence Malickin elokuvassa *To the Wonder* ja 2013 verkkouhkapelaamisen maailmaan sijoittuneessa trillerissä *Runner Runner*. Gillian Flynnin romaaniin perustuneessa jännityselokuvassa *Gone Girl* (2014) Affleck esitti vaimonsa katoamiseen yhdistettyä miestä.

### Batmanin roolissa

Affleck valittiin vuonna 2013 näyttelemään Batmaniä tulevaan *Batman v Superman: Dawn of Justice* -elokuvaan. Valinta herätti sarjakuvan faneissa voimakkaan vastareaktion, ja hänen syrjäyttämisestään tehtiin jopa vetoomus. *Batman v Superman: Dawn of Justice* sai ensi-iltansa vuonna 2016, ja monet kriitikot kehuivat Affleckin suoritusta. Tämä näytteli Batmania myös *Suicide Squadissa* ja *Justice Leaguessa*. Affleckin piti myös ohjata seuraava Batman-elokuva, mutta hän vetäytyi vuonna 2017 projektista. Kaksi vuotta myöhemmin hän ilmoitti myös, ettei näyttelisi enää hahmoa.

Batmanin rinnalla Affleck näytteli myös muissa elokuvissa. Hän oli muun muassa autistinen gangstereiden kirjanpitäjä toimintaelokuvassa *The Accountant* (2016). Lehanen romaaniin perustuneen *Live by Night* -elokuvan Affleck myös ohjasi ja käsikirjoitti.

Affleckin vuoden 2020 elokuvia olivat Joan Didionin romaaniin perustunut *The Last Thing He Wanted* ja *The Way Back*. Affleck ja Damon palasivat yhteen elokuvassa *The Last Duel*, jonka he myös käsikirjoittivat yhdessä Nicole Holofcenerin kanssa. Se perustui tositapahtumiin keskiaikaisesta tapahtumasta, jossa nainen syytti aseenkantajaa raiskauksesta. Affleckin seuraavia elokuvia olivat *The Tender Bar* (2021) ja Patricia Highsmithin romaaniin perustunut *Syvissä vesissä* (2022).

Yksityiselämä
-------------

Affleck oli kihloissa laulaja-näyttelijä Jennifer Lopezin kanssa vuosina 2002–2004. He alkoivat seurustella uudelleen vuoden 2021 keväällä ja kihlautuivat keväällä 2022. Naimisiin he menivät heinäkuussa 2022 Las Vegasissa kaikessa hiljaisuudessa. Affleck avioitui näyttelijä Jennifer Garnerin kanssa vuonna 2005. Kesäkuussa 2015 pariskunta ilmoitti eroavansa ja lopullinen ero myönnettiin kesällä 2017. Heillä on kolme lasta.

Affleck kärsii päihdeongelmista ja on ollut vuosina 2001–2018 kolmesti vieroitushoidossa.

Filmografia
-----------

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 1991 | *Daddy* | Ben Watson |
| 1992 | *Buffy, vampyyrintappaja* | *Buffy the Vampire Slayer* | koripalloilija 10 (kreditoimaton) |
| *Koulusiteet* | *School Ties*  | Chesty Smith |
| 1993 | *Surutta? Sekaisin* | *Dazed And Confused* | Fred O'Bannion |
| *Against the Grain* | Joe Willie Clemons |
| 1995 | *Häiriköt* | *Mallrats* | Shannon Hamilton |
| 1996 | *Glory Daze* | Jack |
| 1997 | *Amyn jäljillä* | *Chasing Amy* | Holden McNeil |
| *Elä täysillä* | *Going All the Way* | Tom "Gunner" Casselman |
| 1998 | *Will Hunting* | *Good Will Hunting* | Chuckie Sullivan |
| *Aaveet* | *Phantoms* | Bryce Hammond |
| *Armageddon* | A.J Frost |
| *Rakastunut Shakespeare* | *Shakespeare in Love* | Ned Alleyn |
| 1999 | *200 Cigarettes* | baarimestari |
| *Luonnon lait* | *Forces of Nature* | Ben Holmes |
| *Dogma* | Bartleby |
| 2000 | *Boiler Room* | Jim Young |
| *Pelin henki* | *Reindeer Games* | Rudy Duncan |
| *Joosef – unten kuningas* | *Joseph: King of Dreams* | Joseph (äänirooli) |
| *Sydän lyö* | *Bounce* | Buddy Amaral |
| 2001 | *Pearl Harbor* | Rafe McCawley |
| *Isä ja me muut* | *Daddy and Them* | Lawrence Bowen |
| *Jay and Silent Bob Strike Back* | Holden McNeil |
| 2002 | *Paha päivä* | *Changing Lanes* | Gavin Banek |
| *Peloista pahin* | *The Sum of All Fears* | Jack Ryan |
| *Kolmas pyörä* | *The Third Wheel* | Michael |
| 2003 | *Daredevil* | Matt Murdock / Daredevil |
| *Gigli – rajua rakkautta* | *Gigli* | Larry Gigli |
| *Paycheck* | Michael Jennings |
| 2004 | *Tyttö tuollainen* | *Jersey Girl* | Ollie Trinke |
| *Kuusi, pukki & kuokkavieras* | *Surviving Christmas* | Drew Latham |
| 2006 | *Man About Town* | Jack Giamoro |
| *Tiskirotat II* | *Clerks II* | Gawking Guy |
| *Hollywoodland* | George Reeves |
| *Smokin’ Aces* | Jack Dupree |
| 2009 | *Jätä se!* | *He’s Just Not That into You* | Neil Jones |
| *State of Play* | Stephen Collins |
| 2010 | *The Company Men* | Bobby Walker |
| *The Town* | Doug MacRay |
| 2012 | *Argo* | Tony Mendez |
| *To the Wonder* | Neil |
| 2013 | *Runner Runner* | Ivan Block |
| 2014 | *Gone Girl* | Nick Dunne |
| 2016 | *Batman v Superman: Dawn of Justice* | Bruce Wayne / Batman |
| *Suicide Squad* |
| *The Accountant* | Christian Wolff |
| 2017 | *Live by Night* | Joe Coughlin |
| *Justice League* | Bruce Wayne / Batman |
| 2019 | *Triple Frontier* | Tom "Redfly" Davis |
| 2020 | *The Last Thing He Wanted* | Treat Morrison |
| *The Way Back* | Jack Cunningham |
| 2021 | *Zack Snyder’s Justice League* | Bruce Wayne / Batman |
| *The Last Duel* | Kreivi Pierre d'Alençon |
| *The Tender Bar* | Uncle Charlie |
| 2022 | *Syvissä vesissä* | *Deep Water* | Vic Van Allen |
| 2023 | *The Flash* | Bruce Wayne / Batman |
| *Aquaman and the Lost Kingdom* |
|

Lähteet
-------

1. 1 2 3 4 5 6 7 8 9 10 11 12 13 14 15  Ben Affleck Biography *Biography.com*.  19.2.2020. A&E Television Networks. Viitattu 14.8.2022. (englanniksi)
2. 1 2  Varied Educational Career For Ben Affleck Sparks Focus On Acting *Alumni Spotlight*.  14.12.2020. Viitattu 14.8.2022. (englanniksi)
3. 1 2 3 4 5 6 7 8 9 10 11 12 13 14 15 16  Nora Sørena Casey: Ben Affleck Biography *Encyclopedia Britannica*.  11.8.2022. Viitattu 14.8.2022. (englanniksi)
4. ↑  Nyt se on virallista: Jennifer Lopez julkaisi kiihkeän suutelukuvan Ben Affleckin kanssa *www.iltalehti.fi*. Viitattu 25.7.2021.
5. ↑  Jennifer Lopez ja Ben Affleck menivät kihloihin – katso kuva erikoisesta sormuksesta *www.iltalehti.fi*. Viitattu 9.4.2022.
6. ↑  Heikkilä, Sanna: Jennifer Lopez ja Ben Affleck salaa naimisiin – vihkitodistus leviää maailmalla *iltalehti.fi*. Viitattu 19.7.2022.
7. ↑  Ben Affleck and Jennifer Garner Announce Divorce After 10 Years of Marriage *E! Online*.  30.6.2015. Viitattu 1.7.2015.
8. ↑  Kaksi viikkoa vieroituksessa ollut Ben Affleck bongattiin ensimmäistä kertaa ulkona - nuutunut mies *iltalehti.fi*. Viitattu 8.9.2018.
9. ↑  Fischer, Russ: DC Comics Movies Announced: ‘Suicide Squad,’ ‘Wonder Woman,’ ‘Justice League,’ ‘The Flash,’ ‘Aquaman’  15.10.2014. /Film. Viitattu 11.6.2015. (englanniksi)
10. ↑  Truitt, Brian: 2016 brings Batman, Superman and the 'Dawn' of a new superhero universe *USA Today*.  10.1.2016. Viitattu 14.1.2016. (englanniksi)

Aiheesta muualla
----------------

* Kuvia tai muita tiedostoja aiheesta **Ben Affleck** Wikimedia Commonsissa

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Ben Affleck |
| --- |
|  |
| Ohjannut | 
* *Gone Baby Gone* (2007)
* *The Town* (2010)
* *Argo* (2012)
* *Live by Night* (2016)
* *Air* (2023)

 |
|  |
| Käsikirjoittanut | 
* *Will Hunting* (1997)
* *The Last Duel* (2021)

 |

 |

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Italia
* Israel
* Yhdysvallat
* Ruotsi
* Latvia
* Tšekki
* Australia
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz
* ULAN

 |
|  |
| Henkilöt | 
* Trove
* Elonet

 |
|  |
| Muut | 
* SNAC
* IdRef

 |

 |